Eyvind Vesselbo (V), 2012-05-03:
Da Venstres ordfører ikke kan være til stede i salen i dag, skal jeg holde talen på Venstres vegne.
Børn vil helst vokse op i et trygt hjem med en mor og en far, men nogle gange går mor og far fra hinanden, og i de situationer er det ofte sådan, at mor og far glemmer hensynet til deres børn og sætter deres egne følelser og behov før børnenes.
Der er desværre ingen perfekte løsninger, når mor og far går fra hinanden.
Børnene er vant til at have begge forældre, nu skal de altid – måske – savne den ene forælder, og i de værste tilfælde ender børnene som en slags gidsler midt i deres forældres konflikt.
Børnene holdes i et konstant konfliktfelt, som er meget hårdt for enhver, men særlig for børnene.
Vi kan ikke som lovgivere sikre, at mor og far finder mindelige løsninger, eller at mor og far giver børnene en tryg barndom med hensynet til barnet før hensynet til sig selv.
Det kan kun børnenes mor og far gøre i et samarbejde.
I mange år var det sådan, at moren næsten altid fik fuld forældremyndighed.
Det betød i nogle tilfælde, at børnene stort set voksede op uden en far.
Det gav samtidig mulighed for deleordninger på helt op til 7 dage hos mor og 7 dage hos far, den såkaldte 7/7-ordning.
Generelt har loven virket rigtig fint.
Vi kan se, at forældre har taget loven til sig.
Langt de fleste finder heldigvis løsninger i fredsommelighed uden indblanding fra myndighedernes side, men der er også sager, hvor alt går op i en spids og forældrene slås om det hele.
Der er forældre, der ikke burde have fælles forældremyndighed, fordi de slås om alting og fastholder barnet i et konfliktfelt til skade for barnet.
For Venstre har det været vigtigt at tage barnets parti.
Hvis mor og far ikke kan finde ud af at samarbejde til barnets bedste, er det bedst for barnet, at de ikke har fælles forældremyndighed.
Det skærmer barnet mod nogle konflikter.
Det vil i disse tilfælde ikke være muligt at finde en løsning, som alle vil finde retfærdig, og derfor er målet også blot at beskytte barnet
bedst muligt.
Venstre mener derfor, at ændringerne af fælles forældremyndighed bedst kan opnås, hvis mor og far kan samarbejde om en god løsning for barnet.
Et andet problem med loven har været, at en del forældre opfattede fælles forældremyndighed som begges ret til barnet mere end barnets ret til begge forældre.
Det har betydet, at mange forældre har troet, at 7/7-ordningen var udgangspunktet, og at det var det, man skulle have.
Det er vigtigt for Venstre, at man som forældre altid tager udgangspunkt i sine børns behov: Hvad passer til børnene?
For nogle er en 7/7-ordning god, men for andre er det forfærdeligt ikke at have en fast base i et hjem.
Derfor er det vigtigt for Venstre at få fjernet fokus fra 7/7-ordningen og i stedet for lægge vægten på, at man tager udgangspunkt i barnet.
Der er ting, som Venstre fortsat er bekymret over i forældreansvarsloven.
Venstre er bekymret over, at dommeren stadig skal referere indholdet af fortrolige samtaler med barnet til forældrene, for hvorfor skal barnet give dommeren fortrolige oplysninger, hvis dommeren siger det videre til mor og far?
Vi kan se, at der er rigtig mange konflikter om skolevalg, og at det fælles valg af skole i realiteten ofte bliver overtrumfet af kommunen op til skolestart.
Derfor er værdien af, at skolevalg er en fælles forældremyndighedsbeslutning, måske begrænset, når man ser på, hvor mange børn der fastholdes i et konfliktfelt over skolevalget.
Det er vigtigt, at vi nøje følger udviklingen på dette område.
Det er samtidig vigtigt at sikre, at sagsbehandlingen foregår godt, at statsforvaltningerne har hurtig sagsbehandlingstid, og at der er kvalificerede børnesagkyndige, og vi ser også gerne, at alle statsforvaltninger benytter sig af børnegrupper.
I hele arbejdet med forældreansvarsloven har det været vigtigt for Venstre, at dette ikke er en ligestillingslov for mor og far, men at det er en forældreansvarslov for børnene, der skal sikre, at begge forældre lever op til ansvaret over for deres børn.
I Venstre er vi i det store hele tilfredse med rettelserne til forældreansvarsloven.
Vi håber, det kan hjælpe børnene til et bedre liv.
Vi ønsker at følge udviklingen på området nøje, så vi hele tiden kan sikre de bedste vilkår for børnene.
Derfor støtter vi forslaget.